
E L Ő T E R J E S Z T É S

Sülysáp Város Önkormányzata Képviselő-testületének

2016. december 15-én tartandó munkaterv szerinti ülésére

2. napirendhez

Tárgy: Helyi értéktár bizottság 2016. év II. félévi beszámolója
Tisztelt Képviselő-testület!

A Képviselő-testület, a magyar nemzeti értékekről és a hungarikumokról szóló 2012. évi XXX. törvény (a továbbiakban: törvény) rendelkezései szerint, a 115/2014. (IX. 18.) ÖKT határozatával létrehozta a Települési Értéktár Bizottságot, amely szervezi a településen fellelhető nemzeti értékek azonosítását, létrehozza a településen fellelhető nemzeti értékek adatait tartalmazó gyűjteményt és megküldi azt a megyei értéktárba.
A magyar nemzeti értékek és a hungarikumok gondozásáról szóló 114/2013. (IV. 16.) Korm. rendelet 3. § (1) c) pontja alapján félévente, legkésőbb a félévet követő hónap utolsó napjáig beszámol tevékenységéről a helyi önkormányzat képviselő-testületének.
Kérem a Települési Értéktár Bizottság beszámolójának szíves megtárgyalását és elfogadását.

…/2016. (XII. 15.) ÖKT határozati javaslat

Sülysáp Város Önkormányzatának Képviselő-testülete a magyar nemzeti értékek és a hungarikumok gondozásáról szóló 114/2013. (IV. 16.) Korm. rendelet 3. § (1) c) pontja alapján a Sülysápi Települési Értéktár Bizottság 2016. év II. félévi munkájáról szóló beszámolót – megköszönve a Bizottság munkáját – elfogadja.
Határidő: azonnal

Felelős: a bizottság elnöke

Sülysáp, 2016. december 7.

Horinka László s.k.


polgármester
Beszámoló a Sülysápi Települési Értéktár Bizottság

2016. év II. félévi beszámolója
Tisztelt Képviselő-testület!

Értéktár Bizottságunk több rendezvényre koncentrált ebben a félévben. 

Ennek a félévnek a kiemelt témája a parasztkonyha Sülysápon. A Sülysápi Hírforrásban is megjelenő cikksorozatban nemcsak a régi paraszti konyhák sajátosságait, hanem helyi, hagyományos ételek receptjeit is összegyűjtöttük. 

A gyűjtés mindkét településrészre vonatkozott, de azóta is folyamatosan bővül. Olyan régi receptek kerültek elő, melyek a legidősebb generációkkal együtt elvesztek volna. A szlovák, tót ételek külön említésre érdemesek, hisz a Tápiósápon élő lakosság egy zsákfaluban élve sokáig megtartotta főzési szokásait. Az Értéktár Bizottság következő ülésén javaslom az összegyűjtött receptek értéktárba való felvételét.

Az augusztus 27-én megtartott városnapon a helyi értéktár elemeit ábrázoló kirakó, kockákkal, óriás puzzleval és helytörténeti feladatlapokkal vártuk a szép számmal, minden korosztályból érkező érdeklődőket. 

A 2016/17-es tanév elején, még szeptemberben kezdődött egy helytörténeti vetélkedő a Szent István Általános Iskola alsó tagozatos tanulóinak részvételével. Az első fordulóban a tanulók végigjárták a településrész jelentősebb nevezetességeit. Az egyes helyszíneken bővebb tájékoztatást kaptak az épületekről (Sőtér kastély, Grassalkovich vadászlak, Szent István római katolikus templom, Kapás József Helytörténeti Gyűjtemény), és a velük kapcsolatos ismert emberekről.  A vetélkedő folytatásaként november 16-án tartottunk egy újabb fordulót, ahol a tanulók már lehetőséget kaptak arra, hogy számot adhassanak megszerzett tudásukról. Az értékelés még folyamatban van. 

Több kisebb rendezvényen is megjelentünk, ahol városunk értékeit mutattuk be az érdeklődőknek. Ilyen volt például amikor a Fővárosi Gázművek nyugdíjasainak,  vagy az 55 éve Tápiósápról és az 50 éve Tápiósülyből elballagott diáknak, vagy a TTA által szervezett sülysápi futónapon a helytörténeti séta résztvevőinek is beszámoltunk a helyi értékekről.

Abban a tudatban folytatjuk munkánkat, hogy örökségünk a jövőnk alapja.

Sülysáp, 2016. november 19.

Zemen Pálné

az Értéktár Bizottság elnöke

